Bistriţa
Store norske leksikon,Geografi,Verdens geografi,Europa,Romanias geografi
Bistrița er en by i Romania i Transilvania, ved Sirets bielv Bistriţa, 80 kilometer nordøst for Cluj-Napoca. Byen hadde 94 700 innbyggere i 2020 og er hovedstad i fylket Bistrița-Năsăud. Viktige næringer er tre-, bygnings- og næringsmiddelindustri. I omegnen er det tømmer- og vinproduksjon.
Byen ble grunnlagt av tyske kolonister (sachsere) på 1100-tallet. Den ble fristad 1366, men var i lange perioder underlagt den ungarske kongen. Beliggenheten nær fjellovergangen til Moldova gav godt grunnlag for handel. Den har vært rumensk fra 1918, men var ungarsk fra 1940 til 1945.I Bram Stokers roman Dracula (1897) er Bistrița (Bistritz) den første byen fortellerskikkelsen Jonathan Harker kommer til i Transilvania, etter først å ha overnattet i Cluj (Klausenburg), på sin reise for å treffe vampyrgreven Dracula på hans slott i Karpatene. I nyere satsing på turisme i Bistrița utnyttes dette poenget. Les mer i Store norske leksikon Romania Romanias geografi Romanias historie Romanias befolkning